SL Uradni list Evropske unije L 106/8

UREDBA SVETA (EU) 2017/719

z dne 7. aprila 2017

o spremembi Uredbe (EU) 2015/2192 o razdelitvi ribolovnih možnosti v skladu s Protokolom o določitvi ribolovnih možnosti in finančnega prispevka iz Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju za obdobje štirih let

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43(3) Pogodbe,

ob upoštevanju predloga Evropske komisije,

ob upoštevanju naslednjega:

(1) Svet je 30. novembra 2006 sprejel Uredbo (ES) št. 1801/2006 o sklenitvi Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju (1) (v nadaljnjem besedilu: Sporazum o partnerstvu).

(2) Svet je 24. maja 2016 sprejel Sklep Sveta (EU) 2016/870 (2) o sklenitvi Protokola o določitvi ribolovnih možnosti in finančnega prispevka iz Sporazuma o partnerstvu za štiri leta (v nadaljnjem besedilu: Protokol) od 16. novembra 2015.

(3) Uredba Sveta (EU) 2015/2192 (3) med države članice razdeljuje ribolovne možnosti, določene v Protokolu.

(4) V znanstvenem mnenju skupnega neodvisnega znanstvenega odbora, ustanovljenega na podlagi člena 4 Protokola, je ugotovljen presežek globokomorskega osliča in upoštevano znanstveno mnenje IMROP (Institut Mauritanien de Recherches Océanographiques et des Pêches) iz leta 2014, s čimer je potrjen presežek lignja in sipe.

(5) V skladu s členom 6(1)(a) Protokola se je skupni odbor, ustanovljen na podlagi člena 10 Sporazuma o partnerstvu, na zasedanju 15. in 16. novembra 2016 v Nouakchottu odločil spremeniti Protokol in v okviru razpoložljivega presežka vanj vključiti nove ribolovne možnosti za zamrzovalna plovila z vlečno mrežo za ribolov globokomorskega osliča kot glavne ciljne vrste ter lignja in sipe kot sekundarnih ciljnih vrst.

(6) Nove ribolovne možnosti je treba razdeliti med države članice za preostanek obdobja uporabe Protokola.

(7) Ker vključitev novih ribolovnih možnosti vpliva na gospodarske dejavnosti plovil Unije in načrtovanje njihovih ribolovnih sezon, bi morala ta uredba začeti veljati takoj po objavi.

(8) Uredbo (EU) 2015/2192 bi bilo treba ustrezno spremeniti –

SPREJEL NASLEDNJO UREDBO:

Člen 1

V členu 1(1) Uredbe (EU) 2015/2192 se doda naslednja točka:

„(h) kategorija 2a – (Zamrzovalna) plovila z vlečno mrežo za ribolov globokomorskega osliča: Španija Globokomorski oslič 3 500 ton Ligenj 1 450 ton Sipa 600 ton V tej kategoriji je istočasno lahko v mavretanskih vodah prisotnih največ 6 plovil.“

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 7. aprila 2017 Za Svet Predsednik L. GRECH

(1) UL L 343, 8.12.2006, str. 1.

(2) Sklep Sveta (EU) 2016/870 z dne 24. maja 2016 o sklenitvi, v imenu Evropske unije, Protokola o določitvi ribolovnih možnosti in finančnega prispevka iz Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju za štiri leta (UL L 145, 2.6.2016, str. 1).

(3) Uredba Sveta (EU) 2015/2192 z dne 10. novembra 2015 o razdelitvi ribolovnih možnosti v skladu s Protokolom o določitvi ribolovnih možnosti in finančnega prispevka iz Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju za obdobje štirih let (UL L 315, 1.12.2015, str. 72).